text: Затвориха Еврейското училище заради мерки срещу тероризъм – Труд
  Затвориха Еврейското училище заради мерки срещу тероризъм
  29.04.2015 • 18:22
  Учебните часове за утре в столичното 134 СОУ "Димчо Дебелянов", по-известно като Еврейското, бяха отменени заради мерки срещу тероризъм в България. Това съобщиха пред "Труд" вчера ученици от школото. Учителки, пожелали анонимност, потвърдиха информацията. Според младежи охраната на училището проверявала всеки влизащ в сградата и разяснила на децата как да реагират при заплаха.
  От МВР заявиха, че от министерството на образованието са им обяснили, че има спортен празник в училището и няма да се учи. При спортен празник обаче учениците задължително присъстват. Неучебен ден може да обяви министърът на образованието, но такава заповед не е издавана. Майки на деца от началния курс се чудеха паникьосани къде да гледат децата си в днешния работен ден.
  До късния следобед в МОН нямаха информация защо няма да се учи в 134 СОУ. По-късно от пресцентъра на министерството и на сайта на училището бе съобщено, че наистина ще има спортен празник. Служител от пресцентъра на министерството отказа да отговори на въпрос на репортер на "Труд" ще участват ли учениците в спортния празник и под каква форма.
  От дни полицаи са инструктирани за повишена бдителност около места с голямо струпване на хора в София и големи градове. Мерките, предприети в целия ЕС, били заради информация за убийството на Абу Бакр ал Багдади, лидер на "Ислямска държава". Неофициално от МВР обявиха, че няма конкретна заплаха за България.